Legenden holdt pressekonferanse før avskjedskampen: Gerrard: – Jeg skal prøve å unngå tårer
– Jeg vil avslutte på en god måte, men det er ingen grunn til å legge skjul på at det blir følelsesladet, sa Gerrard på en pressekonferanse i dag. Det kan bli mange tårer på Liverpools hjemmebane lørdag, men selv håper hovedpersonen å unngå det: – Jeg har gruet meg til dette øyeblikket. Jeg kommer til å savne dette veldig. Spille på Anfield, foran fansen, med lagkameratene. Planen er å la det bli med det. Være sterk. Skal prøve å unngå tårer.Hans 17 år lange karriere i Liverpool slutter ikke før den 24. mai mot Stoke, men på Anfield er det slutt med denne helgens kamp mot Crystal Palace. – Jeg liker egentlig ikke oppmerksomhet, og jeg er litt lei meg for lagkameratene. Jeg kan bare be om unnskyldning for all oppmerksomheten jeg tar vekk fra dem. Gerrard møtte journalistene i ettermiddag og startet med å si at «jeg er bare her for å snakke om hvordan vi skal slå Crystal Palace». Etterpå snakket han likevel om både seg selv og klubben. Og om hvordan Liverpool skal heve seg:– Vi har kommet litt bakpå i år. Jeg håper at eierne vil støtte Brendan igjen og hente inn litt kvalitet. Steven Gerrard har opplevd det meste som fotballspiller i Liverpool, men mangler én ting: – Jeg er stolt over det jeg har prestert, men det verste er at jeg ikke har vunnet ligagull. Gerrard hyllet en rekke av de som har betydd mest for hans karriere, blant andre Gerard Houllier.– Jeg skylder Gerard Houllier mye. Han var som en farsfigur for meg, sa Gerrard - og bekreftet at han selv tar UEFAs trenerkurs. Han mente også at hans største glede på Anfield var da han scoret hattrick mot byrivalen Everton. Og selvsagt Champions League-triumfen i Istanbul i 2005: – Nakkehårene reiser seg fortsatt når jeg tenker på det. Det var min største kveld i livet. Det kommer til å gå inn i historien som den beste Champions League-finalen noen gang. Steven Gerrard ga også råd til unge fotballspillere: – Faren for unge spillere er at de vil ha alt og altfor fort. Rådet til Raheem Sterling er også klart: – Rådet til Raheem er at han bør signere en ny avtale her. Det er det beste for hans karriere. Men jeg har ingen kontroll over det... Selv har Steven Gerrard skrevet 18 måneders avtale med Los Angeles Galaxy.
Steven Gerrard (34) innrømmer at han gruer seg til sitt farvel med Anfield lørdag.